Ambil perhatian kesukaran golongan pemaju
KUCHING:
Persatuan Pemaju Perumahan dan Hartanah Sarawak (SHEDA) menyambut baik
inisiatif bantuan yang diumumkan oleh Kerajaan Sarawak dan juga persekutuan
dalam meringankan beban rakyat ketika berdepan dengan penularan wabak Covid-19
ini. Pengerusi SHEDA,
Dr. Christopher Ngui berkata, SHEDA bagaimanapun, memohon pihak kerajaan untuk
melihat juga kesulitan yang dialami oleh golongan pemaju di negeri ini. “Pihak kami
telah menulis surat rayuan kepada Ketua Menteri dan juga Menteri Kerajaan
Tempatan dan Perumahan untuk mempertimbangkan bantuan kewangan dan bantuan lain
secara menyeluruh untuk ahli-ahli SHEDA. “Antara
permintaan daripada pihak kami ialah membolehkan majikan yang berhadapan dengan
kesulitan kewangan untuk mengurangkan bayaran gaji atas persetujuan daripada
pekerja,” katanya kepada pemberita dalam satu kenyataan semalam. Menurut
Christopher, selain itu, SHEDA turut memohon supaya majikan dibenarkan
mengurangkan waktu kerja atau meminta pekerja supaya bercuti tanpa gaji semasa
tempoh Perintah Kawalan Pergerakan (PKP) akibat pandemik Covid-19 bagi
mengelakkan keperluan pemberhentian pekerja. Tambahnya, semua
pilihan ini perlu disediakan oleh kerajaan negeri untuk memastikan kelestarian
dan kebolehcapaian perniagaan ahli-ahli SHEDA. Selain itu,
katanya, SHEDA turut memohon supaya pemaju dibenarkan menggunakan dana dalam
Akaun Pembangunan Perumahan (HDA) serta membenarkan perjanjian istimewa
mengenai kewajipan bagi pemaju untuk membayar Ganti Rugi Tertentu Dan
Ditetapkan (LAD) bagi tempoh kelewatan. Kerajaan Sarawak
juga katanya dipohon untuk membenarkan pemaju yang sedang menjalankan projek
pembinaan melanjutkan tempoh siap minimum sehingga sembilan 12 bulan. Dalam surat
bekenaan juga, SHEDA memohon kerajaan untuk menyediakan  pakej dana khas sehingga RM250 juta bagi keseluruhan
industri di Sarawak bagi membantu pemaju yang terkesan untuk menyiapkan
projek-projek yang sedang dibina. Pinjaman melalui
dana khas ini katanya, boleh dibayar balik setelah selesai projek. Antara lain yang
dipohon oleh SHEDA ialah pengurangan dan penyeragaman  harga minimum untuk pembeli asing di Sarawak
dan tidak membuat pemotongan ke atas Pemilikan Asing sebanyak RM550,000,
melanjutkan tempoh premium penukaran setelah selesai projek, dan membenarkan pengecualian
enam bulan untuk emua bil utiliti seperti elektrik, air dan juga cukai taksiran
serta cukai tanah. Oleh yang
demikian, katanya, SHEDA berharap kerajaan akan dapat mengambil pendekatan
holistik dan mengeluarkan pakej rangsangan kewangan yang dapat mengurangkan
masalah dihadapi oleh pemaju perumahan dan hartanah di negeri ini, ujar
Christopher. 
See author's posts
